José Manuel Prieto: 'El Consorci de les Comarques Centrals Valencianes (CCV) no pot ser només dels alcaldes i dels ajuntaments implicats, ha de ser de la societat civil'
02 diciembre 2024

## José Manuel Prieto: 'El Consorci de les Comarques Centrals Valencianes (CCV) no pot ser només dels alcaldes i dels ajuntaments implicats, ha de ser de la societat civil'02 diciembre 2024Última actualización: 02 diciembre 2024

![](../gestion/img/bb7c3110a41b74b43176be8222c7d48a11a8dfb654004adae83f5a12e5702c0b.jpg)  
  

L'alcalde de Gandia i president del Consorci de les Comarques Centrals Valencianes (CCV), José Manuel Prieto, ha presidit aquest matí la sessió extraordinària de la comissió executiva del Consorci, la qual s’ha celebrat a l’Urbalab de Gandia. El Consorci és una aliança formada entre huit comarques situades a les províncies d'Alacant i València; i que té com a objectiu assegurar un creixement més integrador, intel·ligent i sostenible de les CCV, utilitzant la innovació com a eina d'especialització, desenvolupament i resposta als reptes socials, econòmics, urbans i ambientals del territori.

  
Després de la trobada, Prieto ha afirmat que la principal conclusió que s'extrau és que el Consorci “no pot ser només dels alcaldes i dels ajuntaments implicats, ha de ser de la societat civil, de l'empresariat, dels sindicats i dels agents socials i econòmics”. “Quan parlem de projectes econòmics, parlem també de projectes de vida, de millora de la competitivitat dels nostres territoris i de millora de les connexions. Hem de ser capaços de fer còmplices tots aquests sectors perquè ens acompanyen en el desenvolupament de les accions previstes”. Per aquesta raó, -segons ha afegit-, s'ha aprovat la constitució d'un Consell Econòmic i Social de les Comarques Centrals valencianes on estiguen representades tots els agents socials i econòmics.

  
Durant l’encontre, a més de constituir-se la mateixa comissió executiva, s'ha donat compte de la liquidació de l'exercici 2023, a més de l'aprovació inicial del pressupost de 2025 i les aportacions que hauran de realitzar els membres durant el pròxim exercici, entre altres aspectes.

  
També s'ha realitzat el seguiment de diferents projectes com la xarxa Eurovelo, l'execució de la CV-60 entre l'Olleria i Terrateig o el Tren de la Costa, i s'ha acordat sol·licitar reunions tant amb la Generalitat Valenciana com amb el Govern d'Espanya per abordar l'estat dels projectes i les infraestructures necessàries en l’àmbit de les CCV.

  
A aquesta cita, a més del alcalde gandià han participat Vicent Molina (Mancomunitat l'Alcoià-El Comtat); Toni Francés (alcalde d'Alcoi); Roger Cerdà (alcalde de Xàtiva); Vicent Grimalt (alcalde de Dénia); Lara Romero (alcaldessa de Tavernes de la Valldigna); Nuria Mengual (Mancomunitat de la Canal de Navarrés); Maria José García (regidora de Dénia); Jordi Pla (alcalde de Cocentaina); Jordi Vila (Mancomunitat de la Vall d'Albaida); i Ismael Sanvíctor (Mancomunitat de la Vall).

  
**Composició de l'Executiva**

L'alcalde de Gandia, José Manuel Prieto, és el president de l'ens i està acompanyat en la directiva per Vicent Molina (Mancomunitat l'Alcoià-El Comtat) com a vicepresident. La comissió executiva està integrada per Toni Francés (alcalde d'Alcoi); Roger Cerdà (alcalde de Xàtiva); Vicent Grimalt (alcalde de Dénia); Lara Romero (alcaldessa de Tavernes de la Valldigna); Nuria Mengual (Mancomunitat de la Canal de Navarrés); Maria José García (regidora de Dénia); Jordi Pla (alcalde de Cocentaina); Jorge Rodríguez (alcalde d'Ontinyent); Jordi Vila (Mancomunitat de la Vall d'Albaida); Ismael Sanvíctor (Mancomunitat de la Vall); i Javier Camarasa (Mancomunitat la Costanera-Canal).

  
**Un territori de 8 comarques i 185 municipis**

Les CCV suposen el 10% de tota la población de la Comunitat Valenciana i engloben l'espai interprovincial existent entre les àrees metropolitanes de València i d'Alacant-Elx. Un territori que abasta 8 comarques, 185 municipis i més de mig milió d'habitants. El Consorci està compost pels Ajuntaments d'Alcoi, Cocentaina, Dénia, Gandia, Oliva, Ibi, Ontinyent, Tavernes de la Valldigna, Xàtiva; i les Mancomunitats de la Costanera, de la Vall d'Albaida, del Canal de Navarrés, de l'Alcoià-El Comtat, i de la Safor.